CELEX: 32008R0753
Language: sl
Date: 2008-07-31 00:00:00
Title: Uredba Komisije (ES) št. 753/2008 z dne 31. julija 2008 o spremembi Uredbe (ES) št. 1299/2007 o priznavanju skupin proizvajalcev hmelja

1.8.2008   
            
            
               SL
            
            
               Uradni list Evropske unije
            
            
               L 205/3
            
         
      UREDBA KOMISIJE (ES) št. 753/2008
   z dne 31. julija 2008
   o spremembi Uredbe (ES) št. 1299/2007 o priznavanju skupin proizvajalcev hmelja
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 1234/2007 z dne 22. oktobra 2007 (1) o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) ter zlasti člena 127 v povezavi s členom 4 Uredbe,
   ob upoštevanju naslednjega:
   
               (1)
            
            
               Uredbo Sveta (ES) št. 1952/2005 z dne 23. novembra 2005 o skupni ureditvi trga za hmelj (2) je treba razveljaviti s 1. julijem 2008 na podlagi člena 201(1)(c) Uredbe (ES) št. 1234/2007 („Uredbe o enotni SUT“).
            
         
               (2)
            
            
               Nekatere določbe glede skupin proizvajalcev, določene v Uredbi (ES) št. 1952/2005, niso bile vključene v Uredbo o enotni SUT. Da bi omogočili nadaljnje ustrezno delovanje trga za hmelj, je treba navedene določbe vključiti v Uredbo Komisije (ES) št. 1299/2007 z dne 6. novembra 2007 o priznavanju skupin proizvajalcev hmelja (3).
            
         
               (3)
            
            
               Člen 122 Uredbe o enotni SUT določa splošne pogoje za priznavanje organizacij proizvajalcev s strani držav članic. Navedene pogoje bi bilo treba določiti za sektor hmelja. Zaradi doslednosti bi bilo treba izraz „skupine proizvajalcev“ še naprej uporabljati v navedenem sektorju.
            
         
               (4)
            
            
               Da bi se izognili kakršni koli diskriminaciji med proizvajalci ter zagotovili enotnost in učinkovitost sprejetih ukrepov, je treba za celotno Skupnost določiti pogoje, ki jih morajo izpolnjevati skupine proizvajalcev, da bi jih države članice priznale. Da bi dosegli učinkovito centralizacijo ponudbe, morajo biti na eni strani skupine dovolj velike, da so ekonomsko upravičene, na drugi strani pa mora celotno proizvodnjo proizvajalcev tržiti bodisi skupina neposredno bodisi proizvajalci v skladu s skupnimi pravili.
            
         
               (5)
            
            
               Uredbo (ES) št. 1299/2007 je zato treba ustrezno spremeniti.
            
         
               (6)
            
            
               Ukrepi, predvideni s to uredbo, so v skladu z mnenjem Upravljalnega odbora za skupno ureditev kmetijskih trgov –
            
         SPREJELA NASLEDNJO UREDBO:
   Člen 1
   Uredba (ES) št. 1299/2007 se spremeni:
   
               1.
            
            
               Člen 1 se nadomesti z naslednjim:
               „Člen 1
               1.   Za priznavanje organizacij proizvajalcev (v nadaljevanju: skupin proizvajalcev) v skladu s členom 122 Uredbe Sveta (ES) št. 1234/2007 (4) je pristojna država članica, na ozemlju katere ima skupina proizvajalcev registriran sedež.
               2.   Države članice priznajo skupine proizvajalcev, ki zahtevajo priznanje in izpolnjujejo naslednje splošne pogoje:
               
                           (a)
                        
                        
                           so pravne osebe ali imajo potrebno pravno sposobnost v skladu z nacionalno zakonodajo, da so lahko nosilci pravic in obveznosti;
                        
                     
                           (b)
                        
                        
                           uporabljajo skupna pravila za proizvodnjo in prvo stopnjo trženja v smislu iz drugega pododstavka;
                        
                     
                           (c)
                        
                        
                           njihovi statuti vključujejo obveznost za proizvajalce, člane skupin:
                           
                                       (i)
                                    
                                    
                                       da ravnajo v skladu s skupnimi pravili proizvodnje in z odločitvami v zvezi s sortami za pridelavo;
                                    
                                 
                                       (ii)
                                    
                                    
                                       da vso svojo proizvodnjo tržijo prek skupine;
                                    
                                 
                     
                           (d)
                        
                        
                           izkazujejo, da so gospodarsko dovolj uspešne;
                        
                     
                           (e)
                        
                        
                           iz svojega celotnega področja delovanja izključujejo vsakršno razlikovanje med proizvajalci ali skupinami Skupnosti, zlasti glede na njihovo narodnost ali sedež;
                        
                     
                           (f)
                        
                        
                           brez razlikovanja zagotavljajo vsakemu proizvajalcu, ki se zaveže, da bo spoštoval statute, pravico do včlanitve v skupino;
                        
                     
                           (g)
                        
                        
                           njihovi statuti vključujejo določbe, ki zagotavljajo, da člani skupine, ki se želijo odreči članstvu, to lahko storijo po najmanj triletnem članstvu v skupini, če skupino o svojem namenu obvestijo vsaj eno leto pred svojim odhodom, ne da bi to vplivalo na nacionalne zakonodajne določbe in predpise, katerih cilj je v določenih primerih zaščititi skupino ali njene upnike pred finančnimi posledicami, ki bi jih lahko imel odhod člana, ali preprečiti odhod člana med proračunskim letom;
                        
                     
                           (h)
                        
                        
                           njihovi statuti vključujejo obveznost vodenja ločenih računov za dejavnosti, za katere so bile priznane;
                        
                     
                           (i)
                        
                        
                           nimajo prevladujočega položaja v Skupnosti.
                        
                     ‚Prva stopnja trženja‘ pomeni prodajo hmelja, ki jo opravi proizvajalec sam, ali, pri skupini proizvajalcev, prodajo hmelja, ki jo opravijo njeni člani trgovini na debelo ali uporabniški industriji.
               3.   Obveznost iz odstavka 2(c) se ne uporablja za proizvode, za katere so proizvajalci sklenili prodajne pogodbe pred svojim včlanjenjem v skupine proizvajalcev, če so bile navedene skupine o njih obveščene in so jih odobrile.
               4.   Z odstopanjem od odstavka 2(c)(ii), če to dovoljuje skupina proizvajalcev in pod pogoji, ki jih določi, lahko proizvajalci, ki so člani skupine:
               
                           (a)
                        
                        
                           zamenjajo obveznost, da vso svojo proizvodnjo tržijo prek skupine proizvajalcev iz odstavka 2(c)(ii), z obveznostjo, da tržijo v skladu s skupnimi pravili, določenimi v njihovih statutih, z namenom zagotoviti, da ima skupina proizvajalcev pravico spremljati prodajne cene, ki jih mora odobriti; če jih ne odobri, mora skupina zadevni hmelj odkupiti po višji ceni;
                        
                     
                           (b)
                        
                        
                           proizvode, ki zaradi svojih lastnosti niso nujno zajeti v komercialnih dejavnostih njihove skupine, tržijo prek druge skupine proizvajalcev, ki jo je izbrala njihova skupina.
                        
                     5.   Skupna pravila iz odstavka (2)(b) in (c)(i) se določijo pisno. Ta pravila obsegajo vsaj:
               
                           (a)
                        
                        
                           kar zadeva proizvodnjo:
                           
                                       (i)
                                    
                                    
                                       določbe o uporabi ene ali več določenih sort ob obnovi ali postavitvi novih nasadov;
                                    
                                 
                                       (ii)
                                    
                                    
                                       določbe o izpolnjevanju zahtev nekaterih metod obdelave in varstva rastlin;
                                    
                                 
                                       (iii)
                                    
                                    
                                       določbe o obiranju pridelka, sušenju, in kadar je primerno, pripravi za trženje;
                                    
                                 
                     
                           (b)
                        
                        
                           kar zadeva dajanje na trg, še zlasti kadar gre za koncentracijo in pogoje ponudbe:
                           
                                       (i)
                                    
                                    
                                       splošne določbe, ki urejajo prodajo prek skupine;
                                    
                                 
                                       (ii)
                                    
                                    
                                       določbe v zvezi s količinami, ki jih lahko prodajo proizvajalci sami, in pravila, ki urejajo te prodaje.
                                    
                                 
                     
         
               2.
            
            
               V členu 2 se odstavek 2 nadomesti z naslednjim:
               „2.   V skladu s postopkom iz člena 195(2) Uredbe (ES) št. 1234/2007 je mogoče državo članico na zahtevo pooblastiti, da prizna skupino, katere registrirane površine obsegajo manj kakor 60 hektarov, če so površine v priznanem območju proizvodnje, ki je manjše od 100 hektarov.“
            
         Člen 2
   Ta uredba začne veljati dan po objavi v Uradnem listu Evropske unije.
   Uporablja se od 1. julija 2008.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 31. julija 2008
      
         
            Za Komisijo
         
         Mariann FISCHER BOEL
         
         
            Članica Komisije
         
      
   
   
      (1)  UL L 299, 16.11.2007, str. 1. Uredba, kakor je bila nazadnje spremenjena z Uredbo Komisije (ES) št. 510/2008 (UL L 149, 7.6.2008, str. 61).
   
      (2)  UL L 314, 30.11.2005, str. 1.
   
      (3)  UL L 289, 7.11.2007, str. 4.
   
      (4)  UL L 299, 16.11.2007, str. 1.“